CELEX: 32004R2254
Language: da
Date: 2004-12-27
Title: Kommissionens forordning (EF) nr. 2254/2004 af 27. december 2004 om ændring af Rådets forordning (EØF) nr. 2092/91 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler

29.12.2004   
            
            
               DA
            
            
               Den Europæiske Unions Tidende
            
            
               L 385/20
            
         
      KOMMISSIONENS FORORDNING (EF) Nr. 2254/2004
   af 27. december 2004
   om ændring af Rådets forordning (EØF) nr. 2092/91 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om oprettelse af Det Europæiske Fællesskab,
   under henvisning til Rådets forordning (EØF) nr. 2092/91 af 24. juni 1991 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler (1), særlig artikel 13, andet led, og
   ud fra følgende betragtninger:
   
               (1)
            
            
               De harmoniserede regler for økologisk husdyrproduktion er ret nye, og selv med den seneste udvikling i denne sektor er biodiversiteten af økologisk opdrættede husdyrarter på markedet fortsat utilstrækkelig. Det er derfor fortsat nødvendigt at lette udviklingen af den økologiske husdyrproduktion.
            
         
               (2)
            
            
               Ved Kommissionens forordning (EF) nr. 2277/2003 (2), der ændrede bilag I og II til forordning (EØF) nr. 2092/91, blev overgangsperioden for at indsætte konventionelle dyr i det økologiske produktionssystem forlænget til den 31. december 2004. Forlængelsen af fristen har dog vist sig at være utilstrækkelig for fjerkræproduktion, der omfatter forskellige etaper for forskellige specialsektorer.
            
         
               (3)
            
            
               Der er derfor fortsat brug for dyr, som ikke er økologisk opdrættet. Bestemmelserne om dyrenes oprindelse bør derfor tilpasses.
            
         
               (4)
            
            
               Selv om det allerede er muligt at udbygge oprindelsesreglerne for kyllinger til æglægning, er produktionsreglerne for disse dyr endnu ikke blevet harmoniseret. Indtil sådanne regler opstilles, bør højst 18 uger gamle kyllinger til æglægning, der ikke er økologisk opdrættet, kunne indsættes i økologiske produktionsenheder, hvis økologisk opdrættede kyllinger ikke findes, på de betingelser, der gælder, inden sådanne dyr indsættes i det økologiske produktionssystem.
            
         
               (5)
            
            
               Bilag I til forordning (EØF) nr. 2092/91 bør derfor ændres.
            
         
               (6)
            
            
               Nærværende forordning bør træde i kraft dagen efter offentliggørelsen i Den Europæiske Unions Tidende, fordi visse bestemmelser om dyrs oprindelse udløber den 31. december 2004.
            
         
               (7)
            
            
               De i denne forordning fastsatte foranstaltninger er i overensstemmelse med udtalelse fra det udvalg, der er oprettet i overensstemmelse med artikel 14 i forordning (EØF) nr. 2092/91 —
            
         UDSTEDT FØLGENDE FORORDNING:
   Artikel 1
   Bilag I til forordning (EØF) nr. 2092/91 ændres som angivet i bilaget til nærværende forordning.
   Artikel 2
   Denne forordning træder i kraft dagen efter offentliggørelsen i Den Europæiske Unions Tidende.
   Den anvendes fra den 1. januar 2005.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 27. december 2004.
      
         
            På Kommissionens vegne
         
         Mariann FISCHER BOEL
         
         
            Medlem af Kommissionen
         
      
   
   
      (1)  EFT L 198 af 22.7.1991, s. 1. Senest ændret ved Kommissionens forordning (EF) nr. 1481/2004 (EUT L 272 af 20.8.2004, s. 11).
   
      (2)  EUT L 336 af 23.12.2003, s. 68.
   
      BILAG
      I del B i bilag I til forordning (EØF) nr. 2092/91 foretages følgende ændringer:
      
                  a)
               
               
                  Første og andet led i punkt 3.4. affattes således:
                  
                              »—
                           
                           
                              Kyllinger til æglægning og fjerkræ til kødproduktion skal være under tre dage gamle.«.
                           
                        
            
                  b)
               
               
                  Punkt 3.5. affattes således:
                  
                              »3.5.
                           
                           
                              Denne undtagelse skal kontrolmyndigheden eller kontrolorganet forud give tilladelse til.«.
                           
                        
            
                  c)
               
               
                  Punkt 3.6. affattes således:
                  
                              »3.6.
                           
                           
                              Fornyelse eller genetablering af en besætning eller en flok kan som en tredje undtagelse, hvis der ikke findes økologisk opdrættede dyr, tillades af kontrolmyndigheden eller kontrolorganet i følgende situationer:
                              
                                          a)
                                       
                                       
                                          ved høj dødelighed hos dyrene som følge af helbredsmæssige årsager eller katastrofer
                                       
                                    
                                          b)
                                       
                                       
                                          kyllinger til æglægning og fjerkræ til kødproduktion, som er under tre dage gamle
                                       
                                    
                                          c)
                                       
                                       
                                          smågrise til avl, der skal opdrættes efter denne forordnings bestemmelser, så snart de er vænnet fra, skal veje under 35 kg.
                                       
                                    Tilladelsen i tilfælde c) gives for en overgangsperiode, der udløber den 31. juli 2006.«.
                           
                        
            
                  d)
               
               
                  Punkt 3.7. affattes således:
                  
                              »3.7.
                           
                           
                              Uanset punkt 3.4. og 3.6. kan højst 18 uger gamle kyllinger til æglægning, der ikke er opdrættet økologisk, indsættes i økologiske produktionsenheder på nedenstående betingelser, hvis økologisk opdrættede kyllinger ikke findes:
                              
                                          —
                                       
                                       
                                          myndighederne skal forud give tilladelse hertil, og
                                       
                                    
                                          —
                                       
                                       
                                          fra den 31. december 2005 anvendes bestemmelserne i punkt 4 (Foder) og 5 (Sygdomsforebyggelse og veterinærbehandling) i dette bilag I på kyllinger, der ikke er opdrættet økologisk, og som skal indsættes i økologiske produktionsenheder.«.